**คำแนะนำในการคัดแยกมูลฝอยแบบแยกประเภทสำหรับประชาชน**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**๑. วัตถุประสงค์**

เพื่อให้ประชาชนเข้าใจและสามารถคัดแยกมูลฝอยออกเป็น ๕ ประเภทได้ตามกฎกระทรวงกำหนดอัตราค่าธรรมเนียมและยกเว้นค่าธรรมเนียมเกี่ยวกับการจัดการสิ่งปฏิกูลและมูลฝอย พ.ศ. ๒๕๖๗ ฉบับลงวันที่   
๒๒ พฤศจิกายน ๒๕๖๗

**๒. คำนิยาม**

**การคัดแยกมูลฝอย** หมายถึง การจัดแบ่งหรือแยกมูลฝอยออกเป็น ๕ ประเภท ได้แก่ มูลฝอยอินทรีย์ มูลฝอยนำกลับมาใช้ใหม่ มูลฝอยที่เป็นพิษหรืออันตราย มูลฝอยทั่วไป และมูลฝอยติดเชื้อในชุมชน   
ซึ่งครอบคลุมทั้งการคัดแยกที่บ้านเรือน อาคาร คอนโดมิเนียม หอพัก อพาร์ทเม้นท์ และอื่น ๆ เพื่อการอยู่อาศัย สถานที่ราชการ สำนักงาน สถานประกอบการที่มีมูลฝอยซึ่งเกิดขึ้นในชีวิตประจำวัน

**๓. การจัดการมูลฝอยด้วยตนเอง**

ประชาชนสามารถจัดการมูลฝอยบางประเภทได้ด้วยตนเอง หรือส่งให้องค์กรปกครองส่วนท้องถิ่นจัดเก็บและนำไปจัดการ ประเภทของมูลฝอยที่ประชาชนจัดการด้วยตนเอง และวิธีการจัดการมีดังนี้

**๓.๑ มูลฝอยอินทรีย์** นำไปเลี้ยงสัตว์ในบ้าน เช่น สุนัข แมว สุกร ปลา หรือนำไปเป็นวัตถุดิบในการเลี้ยงหนอนแมลงโปรตีนเพื่อเป็นอาหารสำหรับการเลี้ยงไก่ ปลา นก หรือสร้างเป็นธุรกิจเพื่อขาย การทำปุ๋ยหมักโดยใช้ถังขยะเปียกลดโลกร้อนตามคำแนะนำของกระทรวงมหาดไทย การทำปุ๋ยหมักด้วยวิธีอื่น การทำน้ำหมักชีวภาพ

**๓.๒ มูลฝอยนำกลับมาใช้ใหม่** คัดแยกตามประเภทของวัสดุรีไซเคิล ได้แก่ แก้ว กระดาษ พลาสติก โลหะ อลูมิเนียม นำไปขายให้กับซาเล้ง/ร้านรับซื้อของเก่า หรือบริจาคให้กับโครงการ/กิจกรรมของมูลนิธิ องค์กร สมาคมต่าง ๆ

**๔. ถุงบรรจุมูลฝอยก่อนส่งองค์กรปกครองส่วนท้องถิ่น**

ประชาชนต้องคัดแยกมูลฝอยก่อนส่งองค์กรปกครองส่วนท้องถิ่น โดยต้องไม่นำมูลฝอยแต่ละประเภทมารวมกัน   
มูลฝอยแต่ละประเภทที่คัดแยกแล้ว ให้ใส่ถุงบรรจุมูลฝอยที่ทำจากวัสดุที่มีความเหนียว ทนทาน ไม่ฉีกขาดง่าย ไม่รั่วซึม ขนาดเหมาะสมกับปริมาณมูลฝอยที่จะทิ้ง ถุงบรรจุมูลฝอยที่ใช้ต้องเป็นแบบใดแบบหนึ่ง ดังนี้

| **แบบของถุง** | **ประเภทของมูลฝอย** | | | | |
| --- | --- | --- | --- | --- | --- |
| **มูลฝอยอินทรีย์** | **มูลฝอยนำกลับมา**  **ใช้ใหม่** | **มูลฝอยที่เป็นพิษหรืออันตราย** | **มูลฝอยทั่วไป** | **มูลฝอย**  **ติดเชื้อ**  **ในชุมชน** |
| ๑. ถุงพลาสติกใสหรือสีขาวขุ่นทั่วไปที่  มองเห็นประเภทมูลฝอยที่อยู่ภายใน | 🗸 | 🗸 | 🗸 | 🗸 | X |
| ๒. ถุงดำ | X | X | X | 🗸 | X |
| ๓. ถุงสีหรือถุงที่สกรีนด้วยสี | เขียว | เหลือง | ส้ม | น้ำเงิน | แดง |
| ๔. ถุงที่มีข้อความระบุประเภทของมูลฝอย  บนถุง | 🗸 | 🗸 | 🗸 | 🗸 | 🗸 |

**กรณีภาชนะที่ไม่ใช่ถุง** ทำจากวัสดุที่ทำความสะอาดง่าย มีความแข็งแรง ทนทาน ไม่รั่วซึม มีฝาปิดมิดชิด สามารถป้องกันสัตว์และแมลงพาหะนำโรคได้ ขนาดและรูปร่างเหมาะสมกับปริมาณหรือประเภทมูลฝอยที่จะทิ้ง สามารถเคลื่อนย้ายได้สะดวกและง่ายต่อการถ่ายและเทมูลฝอย สำหรับ**ภาชนะที่ไม่ใช่ถุงจะใช้กับมูลฝอยอินทรีย์และมูลฝอยทั่วไปเท่านั้น** โดยนำมูลฝอยใส่ในภาชนะและปิดฝาให้สนิทเพื่อรอการเก็บขนต่อไปทั้งนี้ มูลฝอยอินทรีย์ควรเทน้ำออกก่อนบรรจุในภาชนะ

**๕. การรวบรวมมูลฝอยเพื่อส่งองค์กรปกครองส่วนท้องถิ่น**

เมื่อประชาชนคัดแยกมูลฝอยตามประเภทและใส่ในภาชนะบรรจุมูลฝอย**ตามข้อ ๔.** ให้ดำเนินการ ดังนี้

๕.๑ กรณีบ้านพักอาศัยที่มีรถขยะมาจัดเก็บตามบ้าน ให้ประชาชนนำมาวางไว้หน้าบ้านตามวันและเวลาที่องค์กรปกครองส่วนท้องถิ่นแต่ละแห่งกำหนด

๕.๒ กรณีอาศัยอยู่ในอาคาร คอนโดมิเนียม หอพัก อพาร์ทเม้นท์ และอื่น ๆ เพื่อการอยู่อาศัย สถานที่ราชการ สำนักงาน สถานประกอบการ ให้ผู้อยู่อาศัยหรือประชาชนนำมูลฝอยมาใส่ในภาชนะรองรับมูลฝอย  
แต่ละประเภทที่เจ้าของสถานที่/นิติบุคคลของที่พักจัดเตรียมไว้ ตามวัน เวลา และสถานที่ที่กำหนด

**๖. จุดเก็บรวบรวมมูลฝอย (Drop Off) ในชุมชน**

ในกรณีองค์กรปกครองส่วนท้องถิ่นมีการคัดแยกมูลฝอยบางประเภทเพื่อนำไปจัดการโดยเฉพาะหรือสถานที่ที่เอกชนจัดให้มีจุดรวบรวม เช่น ห้างสรรพสินค้า ร้านสะดวกซื้อ ประชาชนสามารถดำเนินการ ดังนี้

**๖.๑ มูลฝอยนำกลับมาใช้ใหม่** ให้คัดแยกตามประเภทของวัสดุรีไซเคิล บรรจุในถุง**ตามข้อ ๔.** และใส่ในภาชนะตามประเภทของวัสดุรีไซเคิลตามที่องค์กรปกครองส่วนท้องถิ่นหรือเจ้าของสถานที่จัดเตรียมไว้

**๖.๒ มูลฝอยที่เป็นพิษหรืออันตราย** ให้บรรจุในถุง**ตามข้อ ๔.** และนำมาทิ้งในภาชนะตามประเภท  
มูลฝอยที่เป็นพิษหรืออันตรายให้ถูกต้องตามที่องค์กรปกครองส่วนท้องถิ่นหรือเจ้าของสถานที่จัดเตรียมไว้

จัดทำโดย กองสาธารณสุขและสิ่งแวดล้อมท้องถิ่น

กรมส่งเสริมการปกครองท้องถิ่น